**Πολλαπλάσια και Διαιρέτες**

**Πολλαπλάσια** ενός αριθμού λέγονται οι αριθμοί τους οποίους σχηματίζουμε πολλαπλασιάζοντας τον αριθμό με διάφορους φυσικούς αριθμούς. π.χ. για να βρούμε τα πέντε πρώτα πολλαπλάσια του 7, πολλαπλασιάζουμε το 7 με το 1, το 2, το 3, το 4 και το 5 και παίρνουμε 7, 14, 21, 28 και 35.

Δύο ή περισσότεροι αριθμοί μπορούν να έχουν **κοινά** (ίδια) πολλαπλάσια. Μπορούμε να τα βρούμε γράφοντας τα πολλαπλάσια κάθε αριθμού με τη σειρά ή τοποθετώντας τα πολλαπλάσια κάθε αριθμού στην αριθμογραμμή ή κάνοντας πίνακα. π.χ.

τα πολλαπλάσια του 4 είναι : 4, 8, **12**, 16, 20, **24**, 28, 32, **36**, 40, …, ενώ τα πολλαπλάσια του 6 είναι 6, **12**, 18, **24**, 30, **36**, 42, 48, …

Άρα τα κοινά τους πολλαπλάσια είναι 12, 24, 36, ….

**Ελάχιστο Κοινό Πολλαπλάσιο**: 12 (επιλέγω τον μικρότερο αριθμό από τα κοινά πολλαπλάσια)

**Διαιρέτες** ενός αριθμού λέγονται οι φυσικοί αριθμοί με τους οποίους διαιρείται ακριβώς ο αριθμός.

Π.χ. Διαιρέτες του 36 είναι οι αριθμοί 1, 2, 3, 4, 6, 9, 12, 18 και 36.